真意堂
作者：王洋
朝代：宋

paragraphs: 一室恐婦愁，三間良足用。
積錢寬買園，此事不敢夢。
弋陽千萬家，比屋接脩棟。
相期生在勤，意象不少縱。
饑字參不破，竟日自倥愡。
設有花木山，僅作一身供。
徐翁初來時，赤子不取重。
徐徐汲壑谷，轆轤轉雙甕。
耡夷荆棘開，改化溪山動。
千年五柳陶，慕用常接踵。
徐翁但神會，疏跡不勘縫。
七絃已可忘，五柳不待種。
見山若舉頭，孤雁亦須送。